Illum il-Kunsill adotta deċiżjoni biex jappoġġa t-tnedija ta' negozjati għal trattat internazzjonali dwar il-ġlieda kontra l-pandemiji. L-Assemblea Dinjija tas-Saħħa, il-korp governattiv ewlieni tad-WHO, mistennija tappoġġa l-ħolqien ta' proċess għal Konvenzjoni Qafas tad-WHO dwar l-Istat ta' Tħejjija u r-Rispons għall-Pandemiji matul il-laqgħa (virtwali) tagħha li tibda fl-24 ta' Mejju. Il-proposta għal trattat internazzjonali dwar il-pandemiji tħabbret għall-ewwel darba mill-President tal-Kunsill Ewropew, Charles Michel, fil-Forum ta' Pariġi dwar il-Paċi f'Novembru 2020. L-objettiv tad-deċiżjoni tal-Kunsill huwa li jiżgura l-parteċipazzjoni tal-UE fin-negozjati li jindirizzaw kwistjonijiet li jaqgħu fil-kompetenza tal-Unjoni, fid-dawl tal-adeżjoni possibbli tal-Unjoni għat-trattat. Il-proposta biex jiġi konkluż trattat dwar il-pandemiji hija diskussa fil-kuntest tal- isforzi internazzjonali biex tissaħħaħ is-sigurtà tas-saħħa globali , b'mod partikolari dwar it-tħejjija u r-rispons għal emerġenzi tas-saħħa, fid-dawl tat-tagħlimiet meħuda mill-pandemija. Kuntest u passi li jmiss Fil-Kunsill Ewropew tal-25 ta' Frar 2021 il-mexxejja tal-UE ssottolinjaw il-ħtieġa għal kooperazzjoni multilaterali globali biex jiġi indirizzat it-theddid preżenti u futur għas-saħħa u qablu li jaħdmu fuq trattat internazzjonali dwar il-pandemiji fi ħdan il-qafas tad-WHO u li jmexxu 'l quddiem is-sigurtà tas-saħħa globali. Fit-30 ta' Marzu 2021, mexxejja minn madwar id-dinja kollha ngħaqdu mal-President tal-Kunsill Ewropew u d-Direttur Ġenerali tal-Organizzazzjoni Dinjija tas-Saħħa, Dr. Tedros Adhanom Ghebreyesus f'sejħa miftuħa għal trattat internazzjonali dwar il-pandemiji. L-Unjoni Ewropea għandha status informali ta' osservatur fid-WHO. Trattat internazzjonali dwar il-prevenzjoni u t-tħejjija għall-pandemiji (informazzjoni ġenerali) Ara l-paġna tal-laqgħa